Framsóknarvist (JGH)

Í fréttum var haft orð á því að Sigmundur Davíð héldi spilunum þétt upp að sér við myndun stjórnar og léti engan sjá á þau. Svo var að skilja að samflokksmenn sæju ekki heldur á spilin hjá honum; slík væri harkan í framsóknarvistinni. Auðvitað spyr maður sig að því hvers konar spil hann sé eiginlega með á hendi. Og ekki kann ég muninn á félagsvist og framsóknarvist en veit þó að erfitt verður að mynda stjórn nema í einhvers konar vist með Framsókn. Þótt auðvitað séu fleiri fiskar í sjónum, eins og maður fékk svo oft að heyra á sveitaböllunum í gamla daga.

Sigmundur Davíð þarf að ljúka leikritinu núna um helgina og bretta upp ermarnir, þótt alltaf sé gott að eiga spil uppi í erminni. Hann á að hefja formlegar viðræður við sjálfstæðismenn.

Málefnaleg samstaða er mest á milli þessara tveggja flokka og mér finnst úrslit kosninganna ósk um samstarf þeirra. Báðir flokkar vilja lækka skatta og örva atvinnulífið. Einhverjir næturfundir blasa að vísu við vegna útfærslu á skuldum heimilanna. Ég tel eðlilegast að formaður stærsta flokksins, Bjarni Benediktsson, eigi að hafa forystu í slíkri stjórn.

Allra síst voru kosningaúrslitin krafa um að Samfylking og Vinstri grænir verði í nýrri ríkisstjórn. Það væru hrein svik að leiða þessa flokka upp að altarinu.

Það einkennilega við stjórnarmyndun Sigmundar, eða leikrit öllu heldur, er hversu fyrirsjáanlegt það er. Þetta er ekki einu sinni spennandi plott. Ef til vill hefur hann sagt Bjarna Benediktssyni í upphafi að hann þyrfti að friða baklandið og eiga samtöl til málamynda við formenn allra flokka áður en þeir tveir settust niður í formlegum stjórnarmyndunarviðræðum. Viðbrögð sjálfstæðismanna benda þó ekki til að svo hafi verið.

Stjórnarmyndunarviðræður snúast um málefni og auðvitað menn líka. Þær eru ekkert svo ólíkar viðræðum um yfirtöku eða samruna á fyrirtækjum. Þar setjast menn niður og ræða þá framlegð og kosti sem samruninn hefur, hverjir eigi að stýra sameinuðu fyrirtæki og hver sé verðmiðinn á hlutabréfum; skiptihlutföllin á milli fyrirtækjanna tveggja.

Oft byrja forráðamenn fyrirtækja á vitlausum enda. Byrja að ræða framlegðina og alls kyns kassa í skipuritinu en enda svo á því sem allt snýst um; verðmiðann; skiptihlutföllin við samrunann. Þar steytir yfirleitt á skeri. Mikill tími hefur þá farið í aukaatriði.

Ér er einn þeirra sem furða mig á því að Sigmundur Davíð hefji stjórnarmyndun á þessum samtölum við formenn allra flokka. Ég hef sagt þau vera tímasóun. Gott sé að koma sér beint að verki – þótt betri helmingurinn á heimilinu telji að ég hafi ekki efni á slíkum ráðleggingum.

Um hvað er Sigmundur Davíð eiginlega að ræða við Árna Pál, Guðmund Steingrímsson, Birgittu Jónsdóttur og Katrínu Jakobs? Er þetta afbrigði af samræðustjórnmálum og þau full af áhuga? Sigmundur hefur svo sem sagt að honum liggi ekkert á og ætli að gefa sér tíma í þetta. En fyrr má nú hella í kaffibollana.

Sigmundur Davíð ætti að vita að Samfylking og Björt framtíð hafa engan áhuga á að vinna með honum í ríkisstjórn þótt Össur Skarphéðinsson sé kominn á kreik með sinn – oft á tíðum – skemmtilega orðaflaum og líti til madömmunnar.

Árni Páll sagði í kosningabaráttunni að frekar vildi hann tapa fylgi í kosningunum en stíga fram með loforð sem kynnu að vera þjóðinni til tjóns. Þar átti hann við loforð Framsóknar um skuldamál heimilanna. Seint verður sagt að Guðmundur Steingrímsson stígi í vænginn við Framsókn sem hann klauf sig frá. Mesti brandarinn kom þó á degi verkalýðsins þegar rætt var um minnilhlutastjórn Framsóknar og var svo að skilja að Píratar ætluðu að hjálpa þar til.

Eins og ég nefndi í upphafi þá er stundum sagt að fleiri fiskar séu í sjónum. Það kann auðvitað að vera en mér finnst langsótt að Sjálfstæðisflokkur eða Framsókn myndi ríkisstjórn með Samfylkingu, Bjartri framtíð eða Vinstri grænum.

Það þarf eiginlega Bíbí spákonu til að sjá það fyrir. Hún er með Tarot spil á hendi og sér inn í nútíð (sem ég á sérstaklega bágt með) og framtíð.

Tarot spil eru að vísu ekki notuð í framsóknarvist. Þar má heldur enginn sjá á spilin.

Jón G. Hauksson

[email protected]